Diari Oficial de la Generalitat Valenciana


Sumari del DOGV 9711, del 25-10-2023 (2023/10988)

RESOLUCIÓ de 16 d'octubre de 2023, del conseller de Sanitat, per la qual es crea l'Oficina Autonòmica de Medicina Predictiva, Personalitzada i Teràpies Avançades de la Comunitat Valenciana.
---------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9711

Data del DOGV
:   25-10-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/10630


Data del document
:   16-10-2023

Organisme emissor
:   Conselleria de Sanitat

Tipus de document
:   Resolució

RESOLUCIÓ de 16 d'octubre de 2023, del conseller de Sanitat, per la qual es crea l'Oficina Autonòmica de Medicina Predictiva, Personalitzada i Teràpies Avançades de la Comunitat Valenciana. [2023/10220]  
El desenvolupament i la introducció de la medicina predictiva, personalitzada i teràpies avançades en l'àmbit sanitari suposa un canvi de paradigma i una nova realitat assistencial per a l'exercici de les diferents disciplines sanitàries. Els avanços en el camp de la genètica, biologia molecular, marcadors i la supercomputación, estan orientant la terapèutica cap a les necessitats individuals de cada pacient.  
En aquest sentit, els ministeris de Sanitat, Ciència i Innovació en la reunió del Consejo de Ministros del 30 de novembre de 2021, van aprovar un projecte estratègic de recuperació i transformació econòmica (PERTE) per a la salut d'avantguarda que té quatre objectius:  
1. Impulsar la implementació equitativa de la medicina personalitzada de precisió.  
2. Promoure el desenvolupament de teràpies avançades.  
3. Desenvolupar un sistema de dades innovador.  
4. Impulsar la transformació digital de l'assistència sanitària.  
La medicina predictiva és un camp de la medicina que implica predir la probabilitat de malaltia i instaurar mesures tendents a la seua prevenció, evitant-la per complet o disminuint-ne significativament l'impacte en el pacient, incloent-hi previndre la mortalitat o limitar la morbiditat.  
Aquesta anticipació és possible dur-la a terme gràcies al desenvolupament en les últimes dècades de les diferents ciències òmiques; incloent la genòmica, la proteòmica i la citòmica. La ràpida evolució de tècniques de seqüenciació de l'ADN, especialment la tecnologia de seqüenciació massiva en paral·lel o la seqüenciació d'última generació, permet disposar d'informació genètica precisa de manera ràpida i amb costos més ajustats.  
Entenem per medicina personalitzada de precisió el procés clínic que incorpora dades genètiques i les combina amb dades clíniques, radiòmica, analítica, exposició ambiental, hàbits de vida, determinants socioeconòmics i altres dades rellevants per a la salut, amb l'objectiu de disposar d'informació més precisa i integrada per a la presa de decisions, utilitzant la ciència de dades com a suport a les decisions mèdiques.  
Dins d'aquests camps s'inclouria també la farmacogenètica, que és l'estudi de la resposta farmacològica de l'individu segons el genotip, i que permet individualitzar els tractaments amb l'objectiu de seleccionar el fàrmac correcte, amb la seua dosi adequada, per al pacient indicat.  
Els medicaments de teràpia avançada són medicaments d'ús humà basats en gens (teràpia gènica), cèl·lules (teràpia cel·lular somàtica) i teixits (enginyeria tissular), i inclouen productes d'origen autòleg, al·logènic o xenogènic.  
Els medicaments de teràpia avançada estan regulats a la Unió Europea segons el Reglament 1394/2007 del Parlament Europeu i del Consell, que regula la seua autorització centralitzada i contempla l'exempció hospitalària que permet la seua elaboració acadèmica a nivell hospitalari seguint les normes de correcta fabricació sobre la base d'una prescripció individual. Aquests medicaments estan a l'avantguarda de la innovació i brinden noves oportunitats per a abordar una varietat de malalties amb opcions terapèutiques limitades o nul·les.  
Amb el propòsit de millorar la salut de la població assegurant un accés equitatiu a tots els potencials ciutadans que puguen beneficiar-se d'aquestes; és important el desenvolupament a la Comunitat Valenciana d'estratègies autonòmiques amb la missió de fomentar i impulsar noves teràpies i mètodes diagnòstics incorporant la medicina predictiva, personalitzada i les teràpies avançades com a element d'innovació de l'assistència sanitària i de progrés de la nostra Comunitat.  
La creació de l'Oficina Autonòmica de Medicina Predictiva, Personalitzada i Teràpies Avançades de la Comunitat Valenciana es constitueix per a donar resposta als desafiaments abans descrits i oferir, en col·laboració amb els diferents professionals sanitaris implicats en aquets camps, una resposta efectiva a les necessitats del sistema de salut de la Generalitat Valenciana en l'ús de noves tecnologies aplicades a la medicina predictiva, personalitzada i les teràpies avançades que contribuïsquen al pronòstic i l'esperança de vida del creixent nombre de pacients que pateixen malalties degeneratives, cardiovasculars, malalties rares de base genètica, neoplàsies i altres malalties de sistema immunitari, entre altres.  
Ateses les atribucions que la Llei 5/1983, de 30 de desembre, del Consell, atribueix als titulars de les conselleries, i de conformitat amb l'article 4 del Decret 135/2023, de 10 d'agost, del Consell, pel qual s'aprova el Reglament orgànic i funcional de la Conselleria de Sanitat, resolc:  
  
Primer. Creació  
Crear l'Oficina Autonòmica de Medicina Predictiva, Personalitzada i Teràpies Avançades de la Comunitat Valenciana (d'ara en avant, la OMPTA), adscrita a la Conselleria de Sanitat.  
  
Segon. Adscripció i funcionament  
1. L'OMPTA dependrà directament de la persona titular de la Conselleria de Sanitat. Per a l'exercici de les seues funcions comptarà amb el conjunt dels departaments d'aquesta conselleria i tindrà accés a la informació necessària per a l'acompliment d'aquests.  
2. En tot cas, per a assegurar la major eficàcia del seu funcionament i amb la finalitat de garantir la transversalitat, la participació en la presa de decisions i la definició de polítiques específiques, podran establir-se els grups de treball i comissions que s'estimen necessaris tant en l'àmbit de la mateixa Conselleria de Sanitat com amb la resta de departaments del Consell i institucions de la Generalitat així com amb qualssevol administracions públiques amb ple respecte al seu àmbit competencial respectiu.  
  
Tercer. Responsable de l'oficina  
La persona responsable de l'OMPTA serà una persona empleada pública amb experiència en el sector de la medicina predictiva, personalitzada i teràpies avançades, i serà nomenada per la persona titular de la Conselleria de Sanitat.  
  
Quart. Objectiu i funcions  
1. L'OMPTA té com a objectiu principal l'elaboració, implementació i avaluació del Pla valencià de medicina predictiva, personalitzada i teràpies avançades.  
2. Per a dur a terme aquest objectiu podrà realitzar les següents funcions:  
a) Planificar, organitzar i avaluar les unitats, serveis i programes en matèria de medicina predictiva, personalitzada i teràpies avançades.  
  
b) Analitzar la situació estratègica de la Comunitat Valenciana en relació amb la medicina predictiva, personalitzada i teràpies avançades, el seu grau d'implantació i desenvolupament respecte a altres comunitats.  
c) Coordinar les actuacions de les unitats, serveis i programes en matèria de medicina predictiva, personalitzada i teràpies avançades amb altres serveis o unitats de la Conselleria de Sanitat, altres departaments del Consell o entitats i organismes públics o privats que es consideren oportuns.  
d) Promoure la investigació i la formació de professionals en l'àmbit de la medicina predictiva, personalitzada i de les teràpies avançades.  
e) Avaluar els plans i programes específics que es desenvolupen en matèria de medicina predictiva, personalitzada i teràpies avançades.  
f) Proposar la normativa que es considere necessària per a l'adequat desenvolupament d'aquestes funcions.  
  
Cinqué. Incidència pressupostària  
La creació d'aquesta oficina no podrà tindre cap incidència en la dotació dels capítols de despesa assignats a la Conselleria de Sanitat i, en tot cas, hauran de ser atesos amb els seus mitjans personals i materials.  
  
Sisé. Eficàcia  
La present resolució produirà efectes des de l'endemà de la publicació en el Diari Oficial de la Generalitat Valenciana.  
  
València, 16 d'octubre de 2023.- El conseller de Sanitat: Marciano Gómez Gómez.